Christoffer Aagaard Melson (V), 2026-02-19:
Tak for ordet, og tak for at have indkaldt til den her forespørgselsdebat, som jeg også synes er relevant og vigtig.
Jeg har selv siddet i kommunalbestyrelsen i Vejle Kommune i mange år, og jeg vil sige, at jeg aldrig i min tid har mødt nogen, som har trukket sig af årsager, som ikke har været helt legitime; men det kan have været af mange forskellige årsager.
Det er jo et job, som det også er blevet sagt, som stort set alle har ved siden af et andet arbejde, så det der med at få det til at gå op med familieliv, arbejdsliv, sygdom osv. kan være rigtig svært, og rigtig mange er virkelig hårdt spændt for.
Så ærgrer det mig selvfølgelig også, at der er de her sager, hvor det i hvert fald udadtil fremstår, som om det ikke er grunde, der er legitime, der bliver brugt.
Spørgsmålet er så, i hvor høj grad man kan ændre nogle regler på en hensigtsmæssig måde og adressere noget, der giver politikerlede, eller om man skal prøve at adressere det ved en debat som den, vi har i dag, og i forhold til at tale om normer og appellere til, hvordan man bør opføre sig som politiker.
Jeg vil sige, at der er rigtig mange steder på tværs af Folketing og Europa-Parlament og kommunalbestyrelse, hvor der sker ting, der fører til politikerlede af forskellige årsager.
Det gælder også hele debatten om, hvor meget politikere kommer til deres udvalgsmøder i kommunen eller her i Folketinget, eller hvor det er.
Det håndterer vi jo ikke med regler og love; det håndterer vi jo, ved at vi har en debat og en diskussion om det, som der også er i dag.
I forhold til det her har vi lidt svært ved at se, hvordan det er, og jeg synes heller ikke, at det, Liberal Alliance kommer med, er så konkret.
Man vil konkret ændre de her regler på en måde, hvor vi rammer de heldigvis meget få tilfælde, som vi er enige om skaber politikerlede, uden at man risikerer at ramme dem, der af alle mulige forskellige årsager er nødt til at træde ud et byråd for at få livet til at hænge sammen, eller for ligesom at få en ind, der rent faktisk kan passe det vigtige arbejde i byrådet på en samvittighedsfuld og ordentlig måde, så sagerne rent faktisk bliver læst og man kommer til udvalgsmøderne.
Jeg vil gerne sige, at jeg også bliver forarget og ked af det på vælgernes vegne, når der er nogle, der siger et før et valg og så gør noget andet bagefter.
Jeg har bare svært ved at se i det her tilfælde, at det er noget, man kan lovgive om på en hensigtsmæssig måde.
Derfor støtter vi heller ikke op om, i hvert fald på det nuværende grundlag, at der skal stramninger til, for vi har ikke set begge de konkrete forslag, som vi synes kan give mening på en balanceret måde.
I forhold til den anden del, som vi også diskuterer i dag, altså det her med, at man stiller op på et urigtigt grundlag, så er det jo heldigvis også noget, som vi mig bekendt stort set aldrig har oplevet i Danmark.
Der er så en sag, der bliver diskuteret rigtig meget, men der er jo ikke kommet en afgørelse endnu.
Vi ved heller ikke, hvad straffen eventuelt bliver.
Som et parti, der synes, at vi også skal passe på, at vi ikke bare på forhånd lovgiver om alt hele tiden, på grund af at vi alle er eller kan være forargede, skal vi lige se tiden an og se, hvordan det her ender, og også kigger på, om det her er noget, der er så stort et problem.
Jeg tror, at der er mere end en indbrudstyv; derfor har vi love for indbrudstyve.
Så vi synes måske, at det er lige en postgang for tidligt at tage diskussionen om, om der er behov for at ændre reglerne eller øge straffene for at give urigtige oplysninger om valgbarhed.
Vi skal også tage hensyn til, at vi faktisk har lidt svært ved at rekruttere folk til at stille op til byrådene, og derfor skal vi også tænke os rigtig godt om, i forhold til hvad det er for nogle signaler, vi sender til folk om fejl, eller hvis de kommer i nye livssituationer osv.
Folk skal jo heller ikke blive så bange på forhånd, at de ikke tør stille op af frygt for, at de har begået en eller anden fodfejl.
Jeg er enig i, at vi ikke skal tale det ned.
Jeg synes også, det er alvorligt, hvis det, der bliver diskuteret i medierne om, hvad der er foregået i København, viser sig at være korrekt.
Men vi skal jo passe på, at vi ikke – både i forhold til kommunalbestyrelser, og når det gælder enkeltpersoner, der har trådt ved siden af – får lavet noget lovgivning, der så uhensigtsmæssigt rammer nogle regler, der fungerer langt de fleste steder.
Med de ord kan jeg sige, at jeg synes, det er rigtig godt, at vi har den her debat.
Jeg synes, det er vigtigt, at vi hele tiden, også her i Folketinget, italesætter opførsel, der kan føre til politikerlede, men jeg synes også, at det er vigtigt at understrege, at svaret ikke altid er nye regler og nye love, for det kan også være uhensigtsmæssigt, når det gælder den politiske arena.